钦定古今图书集成/方舆汇编/职方典/第1320卷 > 《笔峰山记》符锡
## 钦定古今图书集成/方舆汇编/职方典/第1320卷 > 《笔峰山记》符锡

皇帝改元壬午，大司徒厚山周公适守是邦。越甲申，
锡始从事，公掖而饮于观风半山之亭，从容顾锡而
言曰：“兹峰，郡主山也，古称地灵人杰。若郡有二相，标
揭千载，庸知钟灵不根于此，而笔反为帽，名实不称
何如？”余促应曰：“曷不名之凤来乎？《书》云：‘《箫韶》九成，凤
凰来仪’。且言兹峰广不逾于千亩，高不出乎百寻，然”
而重冈回合而影附，二水委蛇而玦环。皇冈北峙，亭
拱翠华；江郭前迎，台雄九成。乃离然特立，尊若罔对。
颠倒陵谷，栖泊象纬。《韶》之具美容，不在兹乎？名以“凤
来”，容不称乎？抑尝考之前代，若舍人朱仲新之谪居，
登临有序；郡守梁世安之建亭，整冠斸草，而得毕文
简《断碑》之什。是知亭障观游之盛，其来尚矣。比如国
朝郡守苏公韡之肇创偕乐，王公宾之续建观风，人
随世远，亭亦就荒。余始捐俸建亭，八角，上锐下方，颇
类文笔。榜以“凤来”，用湔俗号。暌违一纪，讵意重临，俯
仰旧贯，慨乎陈迹，时则护以石栏，易其蠹柱；廉隅再
饰，丹雘重施。观风、半山，亦以次葺。半山之后，仍结小
庵，名曰“普济。”守以一僧，可供洒扫。而又叠石峰顶，结
砌松阴，昔之险巇，倏为坦途。每遇休暇，或寮采意惬，
或嘉宾远临，辄相与出望京，登并济而迄于观风凤
来，几筵式叙，尊俎前陈，饮谐文字，情忘主宾。顷焉风
生远峤，雾涌霞蒸，夕阳初敛，皓月方升。不觉神清气
爽，声迹俱沉。客偶见者，遽拟余如山公，将酩酊高阳
而忘“情世故者与？曾不知勋华世胄，有非韦素之可
伦；荆玉豪奢，又何简陋之足齿哉？若乃朝廷清明，海
宇宁谧，守土小臣，亦惟夙夜兢兢，丕承化理，是又时
异势殊，虽山公有不可得而兼之者也。”众宾于是敛
衽兴辞，揖谢不敏。余亦欣然慰藉，命驾言还。诘旦书
之，以贻同志，庆兹峰之有遭也。